তাঁর আশা ছিল, তাঁকে হয়তো অধিনায়ক করা হবে আসন্ন মরশুমের জন্য। তিনি নিজেও প্রস্তুত ছিলেন। সংবাদমাধ্যমে বলেই দিয়েছিলেন, তিনি দায়িত্ব নিতে প্রস্তুত। কিন্তু শিঁকে ছিঁড়ল না রবিন উত্থাপ্পার ভাগ্যে। শেষ লগ্নে কার্যত তাঁকে টেক্কা দিয়েই বাজিমাত করে গেলেন দীনেশ কার্তিক।
৪ তারিখে নতুন নেতা বেছে নেওয়া হবে, আগেই জানিয়ে দেওয়া হয়েছিল ফ্র্যাঞ্চাইজির তরফে। সেই প্রতিশ্রুতি মেনেই রবিবার সকালে ঘোষণা করে দেওয়া হয় দীনেশ কার্তিক হবেন নয়া কেকেআর নেতা।
অথচ পরিস্থিতি রবিন উত্থাপ্পার নেতা হওয়ার দিকেই অনুকূল ছিল। অধিনায়ক পদের প্রধান দাবিদার ক্রিস লিনই চোট পেয়ে আইপিএল থেকে সম্ভবত ছিটকে গিয়েছেন। ধরা হয়েছিল কেকেআর সংসারে কার্যত নতুন দীনেশ কার্তিককে নেতা বাছার ঝুঁকি নেবেন না ফ্র্যাঞ্চাইজি কর্তারা।

এই বিষয়ে অন্যান্য খবর

উত্থাপ্পা, লিনকে সরিয়ে কোন অঙ্কে নাইটদের নয়া নেতা কার্তিক! প্রকাশ্যে কারণ


শেষ চার মরশুমে কেকেআর-এর বহু সুখ-দুঃখের সঙ্গী থেকেছেন উত্থাপ্পা। ৫৮টি আইপিএল ম্যাচে অংশ নিয়েছেন বেগুনি রঙের জার্সি পরে। অন্যদিকে, দীনেশ কার্তিক আইপিএল-এ ছ’টি ভিন্ন ভিন্ন দলের হয়ে খেলেছেন। সেই সূত্রেই ধরা হয়েছিল নেতা হওয়ার অটোমেটিক চয়েস উত্থাপ্পা। তবে দিনের শেষে দীনেশ কার্তিককে বেছে নিয়ে কিছুটা চমকেই দিয়েছে কেকেআর শিবির।
যাই হোক, নেতা নির্বাচিত না হলেও উত্থাপ্পা বলে দিয়েছেন, ‘‘ডিকে (দীনেশ কার্তিক) এবং আমি যুব পর্যায় থেকে একে অন্যকে চিনি। ওর সঙ্গে খেলার জন্য এখন থেকেই মুখিয়ে রয়েছি।’’